Author: МОУ СОШ села Яныль

Җиде төрле белем бел, җиде йортның телен бел!

АКЧАРЛАК

Янил авылы гомуми урта белем бирү мәктәбе

№4

27 ноябрь, 2009 нчы ел

Мәктәп яңалыклары
Район күләмендә 9-11 нче сыйныф укучылары арасында үткәрелгән Чемпионатта 9 нчы сыйныф укучысы Смирнов Игорь инглиз теленнән 1 нче урынны яулады Котлыйбыз!
Мәктәбебез укучылары район күләмендә үткәрелгән фән олимпиадаларында чыгыш ясыйлар.Быел алдагы еллардан аермалы буларак, күп фәннәрдән 7 нче сыйныф укучылары да катнаша.
Мәктәпне грипп карантинга ябылырга мәҗбүр итте.Соңгы уку көнендә укучыларның 27% ы авырый иде. Тизрәк сәламәтләнеп, укырга килүегезне көтәбез!
7 нче сыйныф укучысы васильева Аделина республика күләмендә үткәрелгән «Будущее вертолёта» бәйгесендә катнашып, 1 нче урынны алды һәм призга лаек булды. Афәрин!

“Мәхәббәттә һичбер киртәләрне белми торган, күкрәк сөте белән бөтен дөньяга хәят биргән хатын кешене- ананы олылыйк. Кешедә булган бөтен гүзәллек кояш нурыннан һәм ана сөтеннән килә. Менә шулар йөрәкләребездә яшәүгә мәхәббәт тудыра.Кояшсыз гөлләр чәчәк атмый, мәхәббәттән башка бәхет юк, хатын – кыздан башка мәхәббәт юк. Анадан башка шагыйрь дә, герой да юк. ”
Бөек рус язучысы Максим Горький.

Акыллы киңәшләре Котлау һәм шигырьләре Чакырып тора безне, Аңлый һәрберебезне. Рәхмәт әйтә язганга, Лаеклы алмашларга. «АКЧАРЛАК» безне көтә Калмагыз сез дә читтә!

РӘХМӘТ СИҢА, ГАЗИЗ ӘНИЕМ!

Ана! Шушы өч хәрефле сүз эченә күпме мәгънә, күпме наз, күпме көч салынган. Әйе, һәркем өчен иң изге, иң кадерле сүз бит бу! Бу сүзне ишетүгә минем күз алдыма елмаеп басып торучы әнием килеп баса.Якты доньяга килгәч тә мине йомшак куллары белән сыйпаучы, ак биләүгә биләүче, елаганда җыр көйләп юатучы,татлы йокыдан иркәләп уятучы, яшәргә көч – дәрт бирүче, гомер буена кайгы – шатлыгымны уртаклашып яшәүче газиз әнием!
Әнкәй!Инде унбиш ел буе без дөнья буйлап бергә атлыйбыз. Мин генә түгел, бар кеше дә үз әнисен бик нык ярата, аны кадерли, хөрмәт итә.Әниләребезне һәр җирдә дә хөрмәтлиләр: язучылар аларга багышлап матурдан – матур шигырьләр, хикәяләр язалар, аларга атап язылган җырлар да бик күп.
Безнең яраткан әниләребез, безне, бик зур тырышлыкларын куеп, тәрбияләп үстерәләр.Үзләре ашыйсын ашамыйча, балалары тәртипле, уңган, кешелекле, ихтирамга лаек булсыннар дип бик күп көч түгәләр.
Унбиш яшьтә мин инде үземне зур кеше итеп хис итә башладым. Ләкин мин ничә яшьтә булсам да, син миңа һаман сабыйга караган кебек карыйсың әле! Мине мәктәптә тәртипле ,уңган һәм тырыш малай буларак беләләр. Әмма синең тәрбияң, игътибарың, мәхәббәтең ярдәме белән генә мин шундый булдым. Барысы өчен дә рәхмәт сиңа, газиз әнием!Син мине эш сөяргә, өлкәннәрне хөрмәт итәргә өйрәттең. Миңа тормышта чын дуслыкның, тугрылыкның, бәхетнең бар икәнен күрсәттең.Син һәрвакыт минем авыр вакытларымны сизәсең, миңа ярдәм итәргә ашыгасың. Ә үзең кайгы – хәсрәтләреңне бездән яшерәсен, күз яшьләреңне күрсәтмәскә тырышасың. Мөгаен, безне борчыйсың килмидер.
Әни, әнием, әнкәй.....
Нинди матур, нинди ягымлы сүз!Әлеге сүзне әйтүгә, йөрәк бер нәрсә белән дә тиңләшә алмаслык әниемә булган мәхәббәт хис белән тула.Минем йөрәгемдә әниемә карата хөрмәт кенә түгел, ярату да яши.Бу, баланың анага гына була торган кабатланмас яратуы.
Җан җылысын тоя күңелебез,
Әнкәй көчен тоя кулыбыз...
Безгә бер дә үпкәләмәсеннәр,
Әнкәйләргә сәҗдә кылыгыз!
Биктимиров Зөфәр.9 нчы сыйныф укучысы.

БУ САНДА

Мәктәп яңалыклары	1
Рәхмәт сиңа, газиз әнием! / Внутренняя статья	1
Укучылар иҗаты	2
Синең бишек җырларың	2
Бәйрәм котлавы	2

№4

Стр. #

УКУЧЫЛАР ИҖАТЫ

Әнкәй шәле
Кулларымда минем әнкәй шәле
Ул бит җылы, бик йомшак.
Тәннәремне җылыткан мәле,
Нәкъ үзе кебек иркәләп, назлап.
Бар күңелен биреп, сөюенә төреп,
Әнкәй аны төн утырып бәйләгән.
Балаларым хәсрәт күрмәсен дип,
Изге теләкләр теләгән.
Нинди сабыр минем әнкәй,
Күпме түзә авыр тормышта.
Җилләр каршы искән чакта да,
Чигенми ул артка ялгыш та.
Бу дөньяда әнкәй дигән
Олы җанлы изге кеше бар.
Онытма син аны беркайчан да,
Булса да төрле вакытлар.
8 нче сыйныф, Самигуллина Зилә
Мин әнигә рәхмәтле
Мин әнигә рәхмәтлемен
Назлап үстергән өчен.
Бик кадерләп, бик яратып,
Иркәләп, сөйгән өчен.
Якты йөзе, яхшы сүзе,
Тәмле ашлары өчен.
Өйдә чисталык, пәхтәлек,
Сафлык балкып торган өчен
Мин әнигә рәхмәтлемен.
Авыр чакта булышканына.
Минем әйткән сорауларыма,
Җавап табышканына.
Минем рәхмәт хисләрем
Сыймый кәгазьгә генә.
Шуңа саклап йөртәм аны
Йөрәк түремдә генә.
Газизуллин Раил

СИНЕҢ БИШЕК ҖЫРЛАРЫҢ

Безне бу якты дөньяга тудыручы, үзенең күкрәк сөтен имезеп иман иңдерүче, бишек җырлары көйләп йоклатучы, елаганда юатучы, без авырганда борчылучы, шатланганда шатланучы, безгә бәхет теләүче кешеләр – кадерле әниләребез. Әниләрдәй кеше җирдә юктыр. Чөнки алар гына гомерләре буе синең өчен борчылып, кайгырып яшиләр. Синең уңышларыңны, шатлыклы йөзеңне күреп сөенәләр. Аларның шундый киң күңелләренә бар да сыя. Синең шатлыкларың, борчу-сагышларың да, беренче тапкыр елауларың, сызлануларың да … һәммәсе дә.
Әйе, һәрберебез дә үзебезнең хисләрне әниләребез белән уртаклашабыз. Алар безгә һәрчак ярдәм кулы сузалар, үзләренең төпле киңәшләрен биреп безне дөрес юлга бастыралар. Дөресен генә әйткәндә, олы җанлы, мәрхәмәтле кешеләребез үзләренең гомерләрен безгә багышлыйлар. Балалары авырганда аларны дәвалау өчен ниләр генә эшләмиләр, кайларга гына бармыйлар бит алар - безнең газизләребез. Ходайдан безгә сәламәтлек, бәхет, озын гомер сорыйлар.
Әти - әнине сайлап алмыйбыз диләр.Ләкин минем әнием чыннан да сайлап алырлык!Исеме дә үзе шикелле үк матур- Әнисә! Үз исеме аңа бик килешә, чөнки исеме “ярдәмчел, сөйкемле” дигәнне аңлата. Мин аның мәрхәмәтлелегенә, олы җанлы булуына сөенеп яшим. Аның тәмле ашлар пешерүе, матур гөлләр үстерүе, тырыш, уңган булуы, йомшак итеп эндәшүе һәрберебезне иркәли. Иртән беренче уянгангамы, әниемдә таңның матурлыгы, дөньяның яме бар. Аның якты йөзе өшегән җаннарны җылыта, йомшак итеп сөйләүләре, яратулары күңелгә көч бирә, яшәү дәрте уята. Әниебезнең безнең өчен борчылып, гел безне уйлап яшәвен без бик яхшы аңлыйбыз. Аңа беркайчан да кайгылар китермәскә телибез.
Бу дөньядагы барлык әниләрнең йөзләре көләч, нурлы булсын, бала хәсрәтләре күрмәсеннәр, бәхетле озын гомер кичерсеннәр иде. Гомерләрен безгә багышлаган кадерле кешеләребезгә үзебез дә игътибарлы булсак, олыгайган көннәрендә аларны хөрмәтләсәк, үзебезнең чиксез рәхмәтләребезне җиткерсәк, аларга булган бурычларыбызның күпмедер өлеше бәлки үтәлер дә.
Шәйхетдинова Илүсә. 11 нче сыйныф.

Кадерле әниләребез!
Сезнең сөйкемлелекне, мөләемлелекне, тырышлыкны һәм сабырлылыкны бер кеше дә кимсетергә, ким – хур итәргә тиеш түгел. Сез һәрвакыт шундый матур, гүзәл, мөлаем, сабыр булып калыгыз. Һәм шушы әниләр бәйрәме дә нәкъ сезнең өчен.
Сезгә алдагы тормышыгызда бәхет, шатлык, сабырлык һәм иң мөһиме сәламәтлек телибез. Сезгә җәйге иртәдәй якты киләчәк, кояштай озын гомер, шомырт чәчәгедәй ак бәхетләр телибез. Киләчәк көннәрегез бәхеттә, шатлыкта үтсен. Һәрберегез гаиләгез белән бәхетле гомер кичерегез.
Бәйрәм белән Сезне, газиз әниләребез!
6 нчы сыйныф укучысы Галимуллина Ләйсән

Редактор - компьютерда җыючы Мулюков И.И. Адрес: ТР, Кукмара районы, Янил авылы, Үзәк урам, 1а
Email: janil_sch_kuk@mail..ru.
“Мәктәп яңалыклары” үзәге